b'\n_START_ARTICLE_\nErwin R\xc3\xb6sener\n_START_PARAGRAPH_\nErwin R\xc3\xb6sener (2. helmikuuta 1902 \xe2\x80\x93 4. syyskuuta 1946) oli SS-kenraali (SS-Obergruppenf\xc3\xbchrer), joka j\xc3\xa4rjesti Sloveniassa siviilien joukkoteloituksia. H\xc3\xa4net tuomittiin N\xc3\xbcrnbergin oikeudenk\xc3\xa4ynneiss\xc3\xa4 kuolemansa j\xc3\xa4lkeen sotarikoksista._NEWLINE_R\xc3\xb6sener syntyi Schwertess\xc3\xa4, pohjois-Westfalenissa. H\xc3\xa4n liittyi natsipuolueeseen ja SA:n ruskeapaitoihin 6. marraskuuta 1926.  R\xc3\xb6sener anoi Waffen-SS:n j\xc3\xa4senyytt\xc3\xa4 lokakuussa 1929 ja hakemus hyv\xc3\xa4ksyttiin 1930. H\xc3\xa4net ylennettiin vuosien 1930-1944 v\xc3\xa4lill\xc3\xa4 11 kertaa ja h\xc3\xa4nest\xc3\xa4 tuli SS-Obergruppenf\xc3\xbchrer ja Waffen-SS- ja poliisijoukkojen kenraali. R\xc3\xb6sener oli my\xc3\xb6s Freundeskreis der Wirtshaft (suom. talouden yst\xc3\xa4v\xc3\xa4piiri) -ryhm\xc3\xa4n j\xc3\xa4sen. Ryhm\xc3\xa4 koostui saksalaisista teollisuusmiehist\xc3\xa4, joiden tarkoitus oli ker\xc3\xa4t\xc3\xa4 varoja "Kolmannen valtakunnan" rotututkimuksiin. R\xc3\xb6sener kuului SS-joukkojen komentaja Heinrich Himmlerin l\xc3\xa4hipiiriin ja sodan lopussa raportoikin suoraan h\xc3\xa4nelle._NEWLINE_Vuoden 1941 lopusta sodan loppuun SS-joukkojen komentaja Himmler j\xc3\xa4rjesti R\xc3\xb6senerin SS-divisioona Alpenlandiin, jonka alueeseen Slovenia kuului. Lokakuusta 1944 sodan loppuun R\xc3\xb6sener oli partisaanivastaisten toimien p\xc3\xa4\xc3\xa4llikk\xc3\xb6n\xc3\xa4 Ljubljanassa.  H\xc3\xa4n j\xc3\xa4rjesti siviilien, panttivankien ja sotavankien teloituksia, ja n\xc3\xa4m\xc3\xa4 teot johtivat my\xc3\xb6hemmin sotarikollisten tuomitsemiseen N\xc3\xbcrnbergiss\xc3\xa4. R\xc3\xb6sener ty\xc3\xb6skenteli yhdess\xc3\xa4 Leon Rupnikin ja piispa Gregorij Ro\xc5\xbemanin kanssa partisaanien vastaissa taisteluissa ja antoi m\xc3\xa4\xc3\xa4r\xc3\xa4yksen Slovenian natsimielisten kodinturvajoukkojen perustamiseen 24. syyskuuta 1943._NEWLINE_R\xc3\xb6sener pakeni It\xc3\xa4valtaan sodan lopussa, mutta britit pid\xc3\xa4ttiv\xc3\xa4t h\xc3\xa4net ja luovuttivat h\xc3\xa4net Jugoslaviaan. H\xc3\xa4n joutui oikeuteen yhdess\xc3\xa4 Leon Rupnikin, Gregorij Ro\xc5\xbemanin ja monen muun kanssa, ja tuomittiin kuolemaan 30. elokuuta 1946. R\xc3\xb6sener hirtettiin 4. syyskuuta 1946  ja haudattiin merkitsem\xc3\xa4tt\xc3\xb6m\xc3\xa4\xc3\xa4n hautaan Ljubljanan \xc5\xbdalen hautausmaalle.'